[Foto’s] ‘Gruwelike mishandeling’ by slagpale ontdekWaarskuwing: Die foto’s in die berig is grafies van aard en kan sensitiewe lesers ontstel. Foto: Verskaf Die Nasionale Dierebeskermingsvereniging (NDBV) sal strafregtelike aanklagte aanhangig maak nadat beamptes op “gruwelike dieremishandeling” op ŉ perseel in Protea Glen, Soweto, afgekom het. Wendy Wilson, inspekteur by die NDBV, het Woensdag in ŉ verklaring gesê beamptes van die NDBV en die Roodepoort DBV het Vrydag op die perseel toegeslaan waar “erge diereverwaarlosing en gruwelike mishandeling” aan die lig gebring is. Volgens Wilson is ŉ onwettige en onhigiëniese slagpale op die perseel bedryf vanwaar verrotte hoenderkarkasse aan die publiek verkoop is. “Inspekteurs betrokke by die operasie was geskok oor wat hulle gesien het. Dooie en sterwende hoenders is in ŉ baie vuil omgewing verwerk. Honde het tussen hope van hul eie ontlasting gebly en is van die verrotte karkasse gevoer,” het Wilson gesê. “Die honde was oortrek van bosluise en vlooie, het almal wurms gehad en baie van hulle het beserings gehad wat nie behandel is nie, asook ander siektes.” Sy het gesê die DBV het op 32 honde beslag gelê en hulle is na ŉ plek van veiligheid geneem, waar hulle behandeling ontvang. Die meeste van die honde was pitbulls.. Volgens Wilson moes twee skape ook op die perseel van kant gemaak word, aangesien hulle erg gely het weens beserings en siektes wat nie behandel kon word nie. “Inspekteurs moes die slotte van ŉ buitegebou oopbreek om by die skape uit te kom,” het sy gesê. Foto: Verskaf “Die slagpale op die perseel is nie geregistreer nie en is daarom onwettig bedryf. Behalwe vir die wreedheid waarmee die hoenders behandel en geslag is, was die ernstige kwessies met betrekking tot die swak higiëne van voedselprodukte wat aan die publiek beskikbaar gestel word, ook aangemeld.” Sy het ook gesê dit is uiters kommerwekkend dat vroue en kinders op die perseel tussen die afval van die slagpale bly. “Daar is gevind dat groot hoeveelhede cannabis-plante ook op die perseel gekweek word. Die polisie is ontbied en hulle het op die plante beslag gelê.” Wilson het gesê verskeie strafregtelike aanklagte sal teen die eienaars van die perseel aanhangig gemaak word.